100 से ज्यादा बांग्लादेशी ग्रामीणों ने धारदार हथियारों से मारा, बंदूकें भी छीनीं; 2 जवान गंभीर
Bangladeshi Villagers Attacked On BSF Jawans In West Bengal - 2 Injured. बांग्लादेशी ग्रामीणों ने बीएसएफ जवानों पर हमला कर हथियार छीने; दो गंभीर रूप से घायल
इंटरनेशनल बॉर्डर पर भारतीय किसानों की सुरक्षा में ड्यूटी कर रहे BSF जवानों पर बांग्लादेशी ग्रामीणों और बदमाशों ने हमला कर दिया। इस हमले में दो जवान गंभीर रूप से घायल हो गए। इनके सिर पर गंभीर चोट आई है। जवानों के हथियार भी छीन लिए गए हैं। घटना की सूचना मिलते ही सुरक्षाकर्मी मौके पर पहुंचे और दोनों घायल जवानों को नजदीकी अस्पताल पहुंचाया।
BSF के मुताबिक, घटना रविवार को बंगाल फ्रंटियर के बेरहामपुर सेक्टर में बनी निर्मलचर पोस्ट 35 बटालियन के इलाके में हुई। BSF ने इस मामले को बॉर्डर गार्ड्स बांग्लादेश (BGB) के सामने उठाया और फ्लैग मीटिंग बुलाई है, ताकि बांग्लादेशी बदमाशों से जवानों के हथियार बरामद किए जा सकें और ऐसी घटनाओं को रोका जा सके।
मवेशियों को भारतीय सीमा में छोड़ देते हैं बांग्लादेशी
पश्चिम बंगाल के मुर्शिदाबाद जिले में आने वाला यह क्षेत्र बांग्लादेश की सीमा से लगता है। निर्मलचर गांव के लोगों का आरोप है कि बांग्लादेशी किसान फसलों को नुकसान पहुंचाने के लिए अपने मवेशियों को जानबूझकर हमारे खेतों में छोड़ देते हैं। वे इसी बहाने भारतीय सीमा में भी अवैध तरीके से आ जाते हैं। शिकायत पर उनकी सिक्योरिटी के लिए BSF ने यहां अस्थायी चौकी बनाई है।
घटना वाले दिन किसानों के बीच बदमाश भी घुसे 
रिपोर्ट्स के मुताबिक रविवार को बॉर्डर पोस्ट निर्मलचर पर जवान ड्यूटी कर रहे थे। इस बीच उन्होंने बांग्लादेशी किसानों को भारतीय सीमा में आने से रोक दिया। देखते ही देखते बांग्लादेश से आए सौ से ज्यादा किसानों और उनके बीच घुसे बदमाशों ने भारतीय सीमा में घुसकर लाठी-डंडों और धारदार हथियारों से जवानों पर हमला कर दिया। इसके बाद वापस भाग गए। BSF ने रानीताला थाने में FIR भी दर्ज कराई है।
पहले भी हो चुके हैं जवानों पर हमले
साउथ बंगाल फ्रंटियर के एक प्रवक्ता ने बताया कि जब तस्कर और अपराधियों को सीमा पार अपनी अवैध गतिविधियों में सफलता नहीं मिलती है तो वे जवानों पर हमला कर देते हैं। पहले भी जवानों पर बदमाशों और उनके साथियों ने हमला किया है, लेकिन जवान उन्हें उनके मंसूबों को कामयाब नहीं होने देते।
23 फरवरी को ही हुई कूचबिहार में BSF-BGB की बैठक
हमले से 3 दिन पहले ही चांगरबांधा में 23 फरवरी को BSF-BGB की कमांडर लेवल बैठक हुई थी। इस बैठक में भी सीमा पार से होने वाले अपराधों, अवैध निर्माण, बांग्लादेशियों की घुसपैठ से जुड़े मुद्दों पर चर्चा हुई थी।
बांग्लादेश बॉर्डर से जुड़ी ये खबरें भी पढ़ें...
गोली नहीं चला सकते, डंडा फेंककर तस्करी रोक रही BSF
‘त्रिपुरा को ड्रग्स कॉरिडोर बना दिया गया था। असम, म्यांमार और मिजोरम के रास्ते यहां से बांग्लादेश तस्करी की जाती थी। यहां गांजा उगाकर बांग्लादेश के रास्ते तस्करी की जाती। मैं CM बना, तो ये जानकर चौंक गया कि ड्रग कार्टेल ने त्रिपुरा को बांग्लादेश-म्यांमार से होने वाली तस्करी के लिए एक सुरक्षित कॉरिडोर में बदल दिया है।’ त्रिपुरा के CM माणिक साहा ने 12 फरवरी 2023 को ANI को दिए एक इंटरव्यू में ये सब कहा। पढ़ें पूरी खबर...